मुंबई विश्‍वविद्यालय द्वारा आयोजित ‘सीओपी 21-सहक्रिया निर्माण, कार्य प्रक्रियाओं को आकार’ संगोष्‍ठी में अपने विचार व्‍यक्‍त करते हुए श्री जावडेकर ने कहा कि सभी देशों ने अपनी अलग-अलग जिम्‍मेदारियों के साथ एक समान हरित मार्ग पर चलने का फैसला किया है। उन्‍होंने पेरिस समझौते को बहुपक्षवाद की जीत बताया और इसके माध्‍यम से भारत की अवधारणा की सही छवि सामने आने में मदद मिली है। उन्‍होंने कहा कि भारत के दृष्टिकोण को हमेशा से अंतरराष्‍ट्रीय सम्‍मेलनों में कम आंका गया, लेकिन पेरिस में प्रधानमंत्री श्री नरेन्‍द्र मोदी ने जलवायु न्‍याय की अवधारणा पेश करते हुए सतत विकास का सकारात्‍मक संदेश दिया।